**Piatra Filozofală**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Singuri, străini şi fără călăuză

Am căutat izvoare în pustiu,

Pământul făgăduinţelor,

Patria fără de hotare a viselor,

Piatra de la temelie, filozofală.

Dar tot singuri cum am venit

Ne ȋntoarcem ȋn noapte.

Şi cum să umblăm noi rătăciți

Pe acest drum fără de ȋntoarcere,

Fără măcar de o candelă

Care să ne lumineze calea?

Stelele de aur şi argint topit,

Lacrimi de lumină ale cerului,

Curg spre Calea Lactee.

Deşi mereu ne-am rătăcit

Nu ne-am oprit din drum.

Trebuia să existe undeva o oază,

Un loc de odihnă şi înnoptare

Al celor ȋnsinguraţi şi neliniştiţi,

Al nesfrâşitelor caravane,

Al turmelor de vise neîmplinite

Care se reȋntorc ȋn noaptea nefiinţei

Printre dune de nisip şi cranii albite,

Spre văile ȋntunecate ale plângerii.

La fiecare tresărire a vântului

Sufletele noastre, făclii aprinse,

Au fluturat precum pânzele

Unei corabii lovite de furtună.

Am fost atât de trişti şi neliniştiţi

Nu fiindcă se apropia seara

Ori că se stârnise furtuna

Ci pentru că focul care pâlpâise

În candelele inimilor,

Cuptoare aprinse de lut,

S-ar fi putut stinge oricând.

Şi cum să intrăm noi ȋn noapte

Fără o lacrimă de lumină

Izvorând în pustiul din noi?

Doamne, măcar dacă ȋn seara

Aceasta, la sfârşit de drum,

Înainte de ultima ȋntunecare,

Am găsi undeva piatra filozofală

Pe care să ne odihnim capetele.

Măcar dacă după atâta mers şi căutare

Am găsi undeva o vizuină precum vulpile,

Un cuib precum păsările cerului

Unde să putem ȋnnopta liniştiţi.

Copyright © 2016 Marin Mihalache